SL Uradni list Evropske unije L 256/35

ODLOČBA KOMISIJE

z dne 28. septembra 2009

o pooblastitvi nekaterih držav članic za revizijo njihovih letnih programov spremljanja BSE

(notificirano pod dokumentarno številko C(2009) 6979)

(Besedilo velja za EGP)

(2009/719/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 999/2001 Evropskega parlamenta in Sveta z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti drugega pododstavka člena 6(1b) Uredbe,

ob upoštevanju naslednjega:

(1) Uredba (ES) št. 999/2001 določa pravila za preprečevanje, nadzor in izkoreninjenje nekaterih transmisivnih spongiformnih encefalopatij (TSE) pri živalih ter od vsake države članice zahteva opravljanje letnih programov spremljanja TSE z aktivnim in pasivnim nadzorom v skladu s Prilogo III k navedeni uredbi.

(2) Ti letni programi spremljanja morajo zajemati vsaj posamezne podpopulacije goveda, kot določa Uredba (ES) št. 999/2001. Te podpopulacije morajo vključevati vso govedo, starejše od 24 ali 30 mesecev, starostna meja pa je odvisna od kategorij iz točk 2.1, 2.2 in 3.1 dela I poglavja A Priloge III k Uredbi (ES) št. 999/2001.

(3) Člen 6(1b) Uredbe (ES) št. 999/2001 določa, da lahko država članica, ki lahko dokaže izboljšanje epidemioloških razmer v državi glede na posamezna merila, zahteva revizijo letnih programov spremljanja.

(4) Točka 7 dela I poglavja A Priloge III k Uredbi (ES) št. 999/2001 določa informacije, ki jih je treba predložiti Komisiji, ter epidemiološka merila, ki jih morajo izpolnjevati države članice, če želijo revidirati svoje programe spremljanja.

(5) 17. julija 2008 je Evropska agencija za varnost hrane (EFSA) objavila strokovno mnenje (2), ki podaja oceno o ravni dodatnega tveganja za zdravje ljudi in živali na podlagi izvajanja revidiranega režima spremljanja goveje spongiformne encefalopatije (BSE) v 15 državah, ki so bile članice Skupnosti pred 1. majem 2004. Mnenje ugotavlja, da bi v teh državah članicah spregledali manj kot en primer BSE na leto, če bi starost goveda, vključenega v program, zvišali s 24 na 48 mesecev.

(6) Na podlagi mnenja EFSA in ocene posameznih vlog teh 15 držav članic je bila sprejeta Odločba Komisije 2008/908/ES z dne 28. novembra 2008 o pooblastitvi nekaterih držav članic za revizijo njihovih letnih programov spremljanja BSE (3).

(7) Slovenija je 1. septembra 2008 Komisiji predložila vlogo za revizijo svojega letnega programa spremljanja BSE.

(8) Januarja 2009 je Urad za prehrano in veterinarstvo (FVO) v navedeni državi članici opravil inšpekcijo, da je preveril izpolnjevanje epidemioloških meril iz točke 7 dela I poglavja A Priloge III k Uredbi (ES) št. 999/2001.

(9) Rezultati te inšpekcije dokazujejo pravilno uporabo pravil o zaščitnih ukrepih iz Uredbe (ES) št. 999/2001 v Sloveniji. Poleg tega so bile preverjene tudi vse zahteve iz tretjega pododstavka člena 6(1b) in vsa epidemiološka merila iz točke 7 dela I poglavja A Priloge III k Uredbi (ES) št. 999/2001, pri čemer je bilo ugotovljeno, da jih Slovenija izpolnjuje.

(10) EFSA je 29. aprila 2009 objavila novo strokovno mnenje o najnovejših tveganjih za zdravje ljudi in živali v zvezi z revizijo režima spremljanja BSE v nekaterih državah članicah (4). V tem mnenju je ocenjen tudi položaj v Sloveniji in ugotovljeno je bilo, da bi v teh državah članicah spregledali manj kot en primer BSE na leto, če bi starost goveda, vključenega v spremljanje BSE, zvišali s 24 na 48 mesecev.

(11) Glede na vse razpoložljive informacije je bila vloga Slovenije za revizijo njenega programa spremljanja BSE ugodno ocenjena. Zato je prav, da se Sloveniji dovoli revizija njenega letnega programa spremljanja in določi 48 mesecev kot novo starostno mejo za testiranje na BSE v tej državi članici.

(12) Iz epidemioloških razlogov je treba določiti, da se smejo revidirani programi spremljanja uporabljati samo za govedo, skoteno v državi članici, ki je pooblaščena za revidiranje svojega programa spremljanja.

(13) Da se zagotovi enotna uporaba zakonodaje Skupnosti, je prav, da se določijo pravila glede starostne meje za testiranje govedi, skotene v eni državi članici in testirane v drugi.

(14) Zaradi jasnosti in doslednosti zakonodaje Skupnosti je treba Odločbo 2008/908/ES razveljaviti in jo nadomestiti s to odločbo.

(15) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Države članice iz Priloge lahko revidirajo svoje letne programe spremljanja, kot je določeno v členu 6(1b) Uredbe (ES) št. 999/2001 („revidirani letni programi spremljanja“).

Člen 2

1. Revidirani letni programi spremljanja se uporabljajo samo za govedo, skoteno v državah članicah iz Priloge, in zajemajo najmanj vse govedo, ki je starejše od 48 mesecev in spada v naslednje podpopulacije:

(a) živali iz točke 2.1 dela I poglavja A Priloge III k Uredbi (ES) št. 999/2001;

(b) živali iz točke 2.2 dela I poglavja A Priloge III k Uredbi (ES) št. 999/2001;

(c) živali iz točke 3.1 dela I poglavja A Priloge III k Uredbi (ES) št. 999/2001.

2. Če se govedo, ki spada v podpopulacije iz odstavka 1 in je bilo skoteno v eni državi članici iz Priloge, testira na BSE v drugi državi članici, se za testiranje uporabljajo starostne meje, ki veljajo v državi članici testiranja.

Člen 3

Odločba 2008/908/ES se razveljavi.

Člen 4

Ta odločba je naslovljena na države članice.

V Bruslju, 28. septembra 2009 Za Komisijo Androulla VASSILIOU Članica Komisije

(1) UL L 147, 31.5.2001, str. 1.

(2) „Strokovno mnenje Odbora za biološke nevarnosti, pripravljeno na zahtevo Evropske komisije, o tveganjih za zdravje ljudi in živali v zvezi z revizijo režima spremljanja BSE v nekaterih državah članicah (Risk for Human and Animal Health related to the revision of the BSE Monitoring regime in some Member States)“, The EFSA Journal (2008) 762, str. 1.

(3) UL L 327, 5.12.2008, str. 24.

(4) „Strokovno mnenje Odbora za biološke nevarnosti, pripravljeno na zahtevo Evropske komisije, o najnovejših tveganjih za zdravje ljudi in živali v zvezi z revizijo režima spremljanja BSE v nekaterih državah članicah (Updated risk for human and animal health related to the revision of the BSE monitoring regime in some Member States)“, The EFSA Journal (2009) 1059, str. 1.